
ДОБРИ ПРАКТИКИ
[bookmark: _GoBack]утвърдени със заповед № РД-01-142/15.07.2025 г. на изпълнителния директор на Агенция за качеството на социалните услуги

1. Оценени с 15 т. по скалата на утвърдените критерии за оценка за високо качество и ефективност на социалните услуги:
· Добра практика „TV – Чайка: гласове и истории без граници“, регистрирана в АКСУ с вх. № (КДП) – 6 от /26.03.2025 г., предложена от „Сдружение за подкрепа на лица с умствени затруднения“ и реализирана в рамките на Центъра за социална рехабилитация и интеграция „Чайка“. Практиката представлява иновативен и ефективен модел за подкрепа на хора с интелектуални затруднения чрез използването на медийни формати за себеизразяване и социална интеграция. Тя успешно съчетава терапевтични подходи с възможности за развиване на комуникативни умения и повишаване на самочувствието на участниците. Участниците влизат в различни роли – водещи, актьори, репортери – като по този начин им се предоставя възможност да изразят себе си, да се включат в творчески процеси и да преживеят положителни емоции в защитена среда. Основната цел на практиката е чрез игрови и творчески подход да се подпомогне подобряването на емоционалното състояние и качеството на живот на потребителите на социалната услуга. В същото време „TV Чайка“ осигурява платформа за промяна на обществените нагласи, намалявайки стигмата и популяризирайки позитивни послания за способностите и правата на уязвимата група. Практиката е устойчиво развивана и базирана на реални потребности, което гарантира нейната приложимост и дългосрочно въздействие. Въз основа на постигнатите резултати и положителните ефекти върху участниците и обществото, практиката  е добър пример за социална услуга, която може да бъде адаптирана и приложена и в други институции, работещи с хора с интелектуални затруднения.
· Добра практика „Звезди на сцената“, регистрирана в АКСУ под № (КДП) – 8 от 27.03.2025 г., предложена от Община Ловеч и реализирана в рамките на ЦНСТПЛУИ „Вяра“ – гр. Ловеч. Практиката представлява цялостен, иновативен и ефективен модел за артистично-социална работа с пълнолетни лица с интелектуални затруднения. Чрез изграждането на театрална програма и участие в национални конкурсни формати, екипът на социалната услуга създава значими възможности за изява, личностно развитие и социална интеграция на потребителите. Практиката съчетава театър, рецитация, музика, танц, сценография, което позволява всеки потребител да се включи според своите възможности – гъвкаво, персонализирано, адаптивно. Същата разчупва традиционната рамка на работа в социални услуги и въвежда изкуството като средство за интеграция, не само терапия. Има потенциал да бъде мултиплицирана в други институции и с различни културни произведения.
· Добра практика „Съобразяване на подкрепата с желанията на пълнолетните хора с интелектуални затруднения чрез опознаване на техните житейски цели“, регистрирана в АКСУ под № (КДП) – 24 от 31.03.2025 г., предложена от Фондация „Светът на Мария“ и реализирана в Дневен център „Светове“. Практиката е вдъхновена от холандския модел за индивидуализирана подкрепа, адаптиран и надграден спрямо нуждите на българския контекст от 2015 г. насам. Основният акцент е поставен върху активно участие на потребителите при формиране на целите и съдържанието на подкрепата, така че тя да отразява техните лични стремежи, интереси и възможности за развитие. Подходът е насочен към овластяване, самоопределяне и изграждане на усещане за стойност и принадлежност. Отчетените резултати от прилаганата практика сочат повишена ангажираност и осъзнатост от страна на потребителите по отношение на участието им в социалната услуга; развитие на умения за формулиране на желания, мечти и цели; засилено усещане за уважение и приемане; подход, който обвързва социалната подкрепа с личния житейски план на потребителя и създава по-дълбоко доверие в рамките на услугата.

2. Оценени с 14 т. по скалата на утвърдените критерии за оценка за високо качество и ефективност на социалните услуги:
· Добра практика „Застъпничество при разпит или изслушване на деца, жертви или свидетели на насилие или престъпление „Синя стая“, регистрирана в АКСУ под № (КДП) – 13 от 28.03.2025 г., предложена от Сдружение „Институт по социални дейности и практики“ и прилагана от 2005 г. в управляваните от организацията социални услуги: КСУДС Шумен, КСУДС Пазарджик, КСУДС Видин и ЦОП „Пиротска“ – София. Практиката е иновативна за страната, прилагането й е утвърдено през годините с начало през 2007-2008 г. Тя е получила широко разпространение в различни структури-социални услуги, съд, полиция. Към момента са разкрити 70 сини стаи.  Представени са доказателства от направена външна оценка - качествени и количествени - за ефекта от прилагането й, като процедура за щадящо изслушване на деца, особено  жертви на насилие. Практиката е залегнала в основата на развитието на друга добра практика - т.нар. „Зона ЗаКрила“, където се предоставя интегрирана подкрепа на деца, жертви на насилие. Основната цел на „Зона ЗаКрила“ е да осигури достъп до качествени и съвместими с международните стандарти услуги за подкрепа и възстановяване от травма, както и гарантиране на щадящо участие на децата в съдебни производства. Центърът прилага междусекторен подход, който съчетава психо-социална, правна и институционална подкрепа. Сред отчетените резултати са: осигурен достъп до интегрирани услуги за деца и техните семейства; подобрен достъп до правосъдие за деца, жертви на насилие и престъпления; засилена междусекторна координация в интерес на детето.
· Добра практика „Провеждане на арт терапия за пълнолетни лица с физически увреждания“, регистрирана под № (КДП) – 16 от 31.03.2025 г., предложена от Дом за пълнолетни лица с физически увреждания „Ильо Войвода“ – община Кюстендил. Целта на инициативата е да се осигури терапевтична и социално подкрепяща среда, в която чрез художествени изразни средства участниците изследват емоции, преживявания и вътрешни конфликти, изграждат позитивни модели на взаимодействие и развиват своите личностни и когнитивни ресурси. Арт терапията се използва както за адаптация на новопостъпили потребители, така и за стимулиране на участие при лица, които трудно се включват в други терапевтични дейности. Практиката е организирана, документирана и адаптирана към индивидуалните възможности и потребности на потребителите. Тя надхвърля стандартното „рисуване“ и се превръща в инструмент за личностно развитие, социална адаптация и подобрено психично здраве. Прилагана е два пъти седмично и е пример за устойчива, иновативна и ефективна интервенция в рамките на резидентна грижа. Тя демонстрира цялостен и холистичен подход към потребителя, съчетаващ емоционална подкрепа, социално включване, креативна изява и терапевтичен ефект. При прилагането на практиката е наблюдавано повишена самочувствие, намалена тревожност, насърчаване на саморефлексията и подобрена адаптация към институционалната среда.
· Добра практика „Курс за родителски умения – онлайн формат“, регистрирана в АКСУ под № (КДП) – 22 от 31.03.2025 г., предложена от Фондация „За нашите деца“ и реализирана в ЦОП „За деца и родители“ – гр. Пловдив. Практиката е насочена към бъдещи и настоящи родители на новородени деца и включва онлайн лекции на тема „Първи грижи за новороденото“, които се водят съвместно от социален работник и специалист педиатър, което осигурява достъп на потребители от различни точки, без да посещават съответната услуга. Практиката предоставя достъпна и гъвкава форма на подкрепа, чрез която се повишава информираността и родителската компетентност в ранния етап от живота на детето. Целите на курса включват: предоставяне на основни знания и умения, свързани с кърмене, хигиена, безопасност, сън и други аспекти на грижата за новородено; насърчаване на родителската увереност и емоционално благополучие; изграждане на среда за споделяне на опит и подкрепа между участниците; осигуряване на навременна и професионална консултативна помощ. Отчетените резултати показват, че от началото на практиката до момента над 400 родители са преминали през обучението, като се наблюдава траен интерес и висока ангажираност. Онлайн форматът се утвърждава като достъпен и ефективен инструмент за подкрепа на родителството, особено за семейства с ограничен достъп до специализирани услуги в ранната детска възраст.
· Добра практика „Професионални и практически решения“, регистрирана в АКСУ под № (КДП) – 23 от 31.03.2025 г., предложена от „Хуманност и Дълголетие“ ООД и реализирана в рамките на проект, финансиран по програма „Еразъм+“. Проектът е с международно участие, осъществен в партньорство с „Истанбулската дирекция за социално подпомагане“ (Турция) и организацията „Дрососталида“ (Гърция), под координацията на Фондация „Слънце за всеки“. Основната цел на инициативата е професионално развитие на специалистите, работещи в социалните услуги, чрез обмяна на опит, добри практики и идентифициране на иновативни подходи в подкрепа на лица с увреждания. Акцент е поставен върху междуинституционалното сътрудничество, адаптиране на подходи спрямо нуждите на потребителите, както и разработването на методическо ръководство с практическа насоченост. Проведените международни тренинги допринасят за: разширяване на професионалните знания и умения; адаптиране на иновативни методи в пряката работа с потребители; професионално презареждане и повишена мотивация на участващите специалисти. Сред постигнатите резултати се открояват положителни ефекти както върху качеството на предоставяната подкрепа, така и върху благосъстоянието на специалистите – чрез повишаване на професионалното самочувствие, обмен на опит и намаляване на риска от професионално прегаряне.

3. Оценени с 13 т. по скалата на утвърдените критерии за оценка за високо качество и ефективност на социалните услуги:
· Добра практика „Зона ЗаКрила“, регистрирана в АКСУ под № (КДП) – 11 от 28.03.2025 г. предложена от Фондация „Асоциация Анимус“ и реализирана в рамките на Център за обществена подкрепа. „Зона ЗаКрила“ е интегрирана социална услуга за деца, жертви на насилие и техните семейства и е еквивалент на модела Барнахус в България. Всички специалисти работят на едно място за пострадалите деца. Оценена е от независим международен експерт и ползите за децата и семействата са безспорни - безплатен достъп до високо специализирани терапевтични услуги за възстановяване, щадящо правосъдие. Практиката е иновативна за България, създадена е като иновативен модел с подкрепата на УНИЦЕФ и в партньорство с българското правителство. Основната цел е да осигури достъп до качествени и съвместими с международните стандарти услуги за подкрепа и възстановяване от травма, както и гарантиране на щадящо участие на децата в съдебни производства. Сред отчетените резултати са: осигурен достъп до интегрирани услуги за деца и техните семейства; подобрен достъп до правосъдие за деца, жертви на насилие и престъпления; засилена междусекторна координация в интерес на детето.
· Добра практика „Овластяване на млади хора с интелектуални затруднения в популяризиране на екологични послания и насърчаване на гражданското им участие“, регистрирана в АКСУ под № (КДП) – 15/28.03.2025 г., предложена от „Сдружение за подкрепа на лица с умствени затруднения“. Практиката надгражда дългогодишния опит на организацията в подкрепа на овластяването на уязвими групи, като този път акцентът е поставен върху ангажираността по важна обществена тема – опазване на околната среда. Инициативата включва участието на младежи с интелектуални затруднения в тематични дейности с екологичен фокус, чрез които се развиват както личностни и социални умения, така и гражданска активност. Изпълнението на практиката се базира на три основни програмни модула: Обучение по рециклиране и устойчив начин на живот; Тематична инициатива „Лов на съкровища“, насочена към събиране на отпадъци и творческо им рециклиране чрез изработка на сувенири; „Еко репортери в действие“ – програма за развиване на медийна грамотност и умения за създаване на екологични послания с обществено значение. Практиката насърчава участието на младежите не просто като изпълнители, а като активни застъпници, които отправят значими послания за опазване на природата и променят нагласите към собствената си социална роля. Основните цели включват: активиране на участието на млади хора с интелектуални затруднения в  екологични инициативи; овластяването им чрез развиване на креативност, самоувереност и чувство за  принадлежност към общността; изграждане на позитивни обществени нагласи чрез видимия принос на участниците. 
· Добра практика „Потребители обучават потребители по модел „Експерт от опит“, регистрирана в АКСУ под № (КДП) – 29/01.04.2025 г. (Формулярът е подаден в срок - 31.03.2025 г.) и предложена от Център за социална рехабилитация и интеграция на лица с психични разстройства, гр. Бургас. Същата се реализира чрез създаване на клубове по интереси, водени от самите потребители, които влизат в ролята на обучители. Дейностите включват: клуб „Рисуване с Боби“ и клуб „Компютърна грамотност“, насочени към предаване на знания и умения в неформална и равнопоставена среда. Практиката представлява иновативен и ефективен модел на обучение и социална интеграция, който се основава на активното участие и взаимно обучение сред самите потребители на социалните услуги. Този подход използва потенциала на хората с психични разстройства да развиват уменията си, да изграждат социални връзки и да повишават своя капацитет за справяне с предизвикателствата на ежедневието. Основните предимства на практиката включват двупосочен процес на развитие, както за обучаващите, така и за обучаваните, което води до повишаване на самоувереността, социализацията и компетентностите на участниците. Базирана на доказани теории за учене чрез правене, социално-когнитивно учене, социално влияние и участие, което гарантира научна основа и устойчивост на модела. Внедряването на практиката е довело до конкретни положителни резултати, като подобряване на социалната ангажираност на потребителите, изграждане на нови приятелства, и повишаване на мотивацията за личностно развитие. Приложимостта на практиката е висока, тъй като тя може да бъде адаптирана и интегрирана в различни социални услуги, съобразно специфичните нужди и капацитет на целевите групи. Ресурсите, необходими за успешното прилагане, са осигурени на място — подходящи помещения, компютърна техника и материали за творческа дейност, което я прави възможна и без значителни допълнителни инвестиции в други социални услуги. Практиката е иновативна и носи значима добавена стойност, като чрез включването на потребителите като обучители се изгражда устойчив модел на взаимна подкрепа и развитие, който има потенциал да подобри качеството на социалните услуги и живота на хората с психични разстройства.
· Добра практика „Честит да бъде този ден, в който всеки е роден“, регистрирана в АКСУ под № (КДП) – 32 от 10.04.2025 г. (Формулярът е подаден в срок - 31.03.2025 г.), предложена от Сдружение „Алфа клуб“ и  реализирана в рамките на социалната услуга „Асистентска подкрепа“, възложена за управление на сдружението от Община Горна Оряховица. Практиката е насочена към социална и емоционална подкрепа на възрастни потребители чрез ръчно изработени картички по повод рождените им дни. Инициативата стартира през юни 2024 г. и цели да изрази внимание, лична ангажираност и уважение към всеки отделен потребител. Картичките се изработват с помощта на подръчни материали, а в създаването им се включват членове на екипа, социални асистенти, доброволци, пенсионерски клубове и партньорски детски градини. Съобщенията в тях са персонализирани и ръкописни, като се предоставят на рождените дни от екипа или лично от асистентите. Положителният ефект от инициативата води до разширяването ѝ и към други празници като Коледа, Великден и 8 март. Практиката цели: насърчаване на социалното включване и намаляване на усещането за изолация; повишаване на емоционалния комфорт и усещането за значимост у потребителите; формиране на мрежа от подкрепа чрез взаимодействие между генерациите. Постигнати са следните резултати: повишена емоционална удовлетвореност сред потребителите, които оценяват жеста като топъл и личен; активно включване на различни възрастови групи в изработката на картички; засилена информираност за проблема със социалната изолация при възрастните чрез популяризиране на инициативата в медиите; развитие на устойчив модел за ангажиране на общността и разширяване на обхвата на социалната подкрепа.

4. Оценени с 12 т. по скалата на утвърдените критерии за оценка за високо качество и ефективност на социалните услуги:
· Добра практика „Детска полицейска академия - Соник старт“, регистрирана в АКСУ под № (КДП) – 10/28.03.2025 г. и предложена от „СОНИК СТАРТ“ ООД. Практиката е насочена към деца на възраст между 6 и 14 години. Инициативата има за цел да развие у подрастващите чувство за отговорност, гражданска ангажираност и уважение към обществения ред и закона, чрез интерактивно обучение и практически дейности, свързани с работата на правоохранителните органи. Основните цели на практиката включват: изграждане на гражданска позиция и компетентност; насърчаване на принадлежност, инициативност и социална ангажираност; ранна превенция на девиантно поведение; утвърждаване на ценностно отношение към закона; укрепване на нагласи, несъвместими с агресията, чрез развитие на емпатия и социално разбиране. Сред постигнатите резултати са отчетени: овладяване на техники за справяне с гняв и емоционално напрежение, подобрено емоционално саморегулиране, усвояване на основни умения за лична защита, както и засилено уважение към социалните норми. Участниците демонстрират висока степен на самоконтрол, спазват правилата в социалното пространство и оказват положително влияние върху връстниците си. Академията се отчита като ефективна форма за превенция на проблемно поведение и насърчаване на позитивна социална роля сред децата. Практиката е иновативна за социалните услуги, прилагането й се е утвърдило през годините и има доказано въздействие върху включените в нея деца по отношение усвояването и спазването на норми и правила чрез запознаване с полицейската професия. По интерактивен начин децата се научават на законност. Налице е и межудинституционално партньорство с органите на МВР и БЧК.
· Добра практика Туристически ученически клуб „Лотос“, регистрирана в АКСУ под № (КДП) – 12 от 28.03.2025 г. и предложена от Комплекс от социални услуги за деца без увреждания – гр. Велико Търново. Туристически ученически клуб „Лотос“ функционира в партньорство с Туристическо дружество „Трапезица – 1902“. Клубът има дългогодишна история, създаден е още през 2002 г. и продължава дейността си и след структурни промени в институционалната среда, като остава активна форма за социализация и личностно развитие на настанените деца. Чрез участие в разнообразни туристически инициативи – походи, екологични и познавателни занимания, посещения на културни и природни обекти – децата развиват знания и умения, които надхвърлят рамките на формалното образование и пряко подпомагат личностното им изграждане. Туристическата дейност е използвана като инструмент за възпитание, психофизическа активност, социално включване и превенция на рисково поведение. Целите на практиката включват възпитаване на нравствени и естетически ценности, развитие на физическа устойчивост, културно-познавателни интереси и социални умения. Специален акцент се поставя върху активното участие на децата в преживявания, учене и работа в екип. Сред постигнатите резултати се открояват: повишена социална адаптивност, намалено емоционално напрежение, засилена мотивация за учене чрез преживяване, развитие на самочувствие и доверие в групова среда, подобрено поведение и комуникация, както и устойчиво въздействие върху децата със специални образователни потребности. Практиката се разглежда като ефективна форма за социализация и личностно развитие в условия, близки до реалния живот.
· Добра практика „Методическа работилница“, регистрирана в АКСУ под № (КДП) – 14 от 28.03.2025 г. и предложена от Сдружение „Институт по социални дейности и практики“. Практиката представлява утвърдена форма за вътрешноорганизационна професионална подкрепа и развитие на специалистите, работещи в предоставяните от организацията социални услуги. Прилага се устойчиво от над 10 години, а през последните 5 се развива като системна практика за повишаване на професионалните компетентности чрез обмен на опит, интервизия и интегриране на теоретични модели в ежедневната психо-социална работа. Провежда се в различни формати – както чрез вътрешни сесии, водени от подготвени специалисти по дадена тема, така и чрез външни консултанти, които подпомагат анализа и интерпретацията на случаи от практиката. Основната цел на „Методическата работилница“ е изграждане на пространство за професионален обмен и подкрепа, фокусирано върху осмисляне и прилагане на теоретични подходи в реалната работа с деца и семейства. Сред конкретните резултати от прилагането на практиката са: повишени професионални знания, умения и нагласи на специалистите; утвърдено професионално пространство за дискусии по значими теми от практиката; развиване на единен професионален език и по-добра формулировка на работни хипотези; подобрено прилагане на теория в прякото консултиране; усъвършенствани интервенции, съобразени със спецификата на заявените проблеми и нужди на потребителите; насърчено професионално развитие и устойчивост на екипите. 
· Добра практика „Изграждане на ефективно работещи връзки за подкрепа с близки и семейството на потребител в Защитено жилище за лица с психични разстройства“, регистрирана в АКСУ под № (КДП) – 17 от 31.03.2025 г. и предложена от „Психично здраве – индивидуална практика за специализирана психиатрична помощ – д-р И. Тянев“ ЕООД. Практиката е насочена към активно включване на близките на потребителите в процеса на ресоциализация и възстановяване, реализиран в рамките на услугата „Защитено жилище“. Чрез провеждане на семейни сесии и индивидуални консултации се изгражда партньорство между специалистите и значимите за потребителя лица, като се търси тяхното съдействие при вземането на решения и при възникване на конкретни казуси. Целите на практиката включват: превенция на социалното изключване; подобряване на качеството на живот и развитие на умения за автономен живот; укрепване на адаптивни и социални компетентности; предоставяне на възможност за лична значимост, право на избор и социална роля; създаване на среда, близка до семейната, за постигане на пълноценен живот; подкрепа за семейството в процеса на приемане и съвместно преживяване на ефектите от психичното заболяване. Сред постигнатите резултати са отчетени: редуциране на психиатричната стигма и подобрено приемане на новата реалност от страна на близките; укрепване на социалните връзки и разширяване на мрежата за подкрепа; възстановяване и съхраняване на съществуващите взаимоотношения; активно участие на семейството в терапевтичния процес и реинтеграция на част от потребителите в семейната среда; повишена прозрачност и разбиране на предоставяната услуга.
· Добра практика „Къща на занаятите“ и „Солна стая“, регистрирана в АКСУ под № (КДП) – 21 от 31.03.2025 г., предложена от Сдружение „Консултантско бюро Напредък 7“ и реализирана в рамките на Интегрирания комплекс за социални услуги – „Напредък“. Практиката е в процес на развитие и обединява дейности от четири различни вида социални услуги: информиране и консултиране, терапия и рехабилитация, обучение за развитие на умения и подкрепа за придобиване на трудови умения. „Къщата на занаятите“ включва поредица от ателиета по традиционни и приложни занаяти, а „Солната стая“ представлява специализирано пространство за халотерапия и психо-емоционална релаксация, допълваща терапевтичната подкрепа на потребителите. Целите на практиката включват: обогатяване и разнообразяване на предлаганите дейности в социалните услуги чрез иновативна и адаптирана среда; развитие на умения чрез занаятчийски и творчески дейности; стимулиране на самостоятелност, креативност и трудова мотивация; подобряване на психо-емоционалното състояние чрез прилагането на халотерапия и терапевтични подходи в подкрепяща среда; изграждане на усещане за принадлежност, идентичност и уважение към културните традиции. Сред отчетените резултати се открояват: повишена сръчност, концентрация и самочувствие при децата и лицата с увреждания; успешно изработване на изделия и участие в процеса на творчество; подобрение на общото здравословно състояние и емоционален баланс; активно участие на потребителите в дейности с елемент на обучение, ритуалност и групова динамика; подобряване на връзките родител-дете чрез включване в среда, наподобяваща домашна; изграждане на умения за екипна работа и взаимопомощ. Практиката „Къща на занаятите“ и „Солна стая“ успешно съчетава арт-терапевтични, образователни и здравни подходи, като създава цялостна подкрепяща и вдъхновяваща среда за личностно развитие, социална адаптация и укрепване на здравето.

5. Оценени с 11 т. по скалата на утвърдените критерии за оценка за високо качество и ефективност на социалните услуги:
· Добра практика „Арт кафе“, регистрирана в АКСУ под № (КДП) – 1 от 03.01.2025 г., предложена от „Ален мак мед“ ЕООД и реализирана в рамките на управлявания от дружеството Център за настаняване от семеен тип за пълнолетни лица с деменция гр. Варна. Предложената практика „Арт кафе“ се реализира веднъж месечно в продължение на три години. Инициативата включва организиране на срещи с участието на близките на потребителите в сигурна, спокойна и емоционално подкрепяща среда, тематично свързана с актуален празник за месеца. Основната цел на събитието е да функционира като своеобразна терапевтична форма, подкрепяща когнитивните способности на потребителите чрез ангажиране в познати и предпочитани дейности, близки до семейната среда. Прилагането на практиката води до отчетливо подобрение в настроението, самочувствието и социалната активност на потребителите, засилено усещане за принадлежност и постижение, активно включване на близките в живота на услугата, както и до изграждане на устойчиво доверие между потребителите, техните семейства и екипа.
· Добра практика „Детска военна академия СОНИК СТАРТ“, регистрирана в АКСУ под № (КДП) – 25 от 31.03.2025 г. и предложена от „СОНИК СТАРТ“ ООД. Практиката е насочена към личностното развитие, професионалното ориентиране и социализацията на деца и младежи. Разработена е в отговор на наблюдавани трудности, свързани с недостатъчна ориентация към житейски предизвикателства, липса на практически умения и отслабена мотивация за активна социална и професионална реализация. Чрез въвеждането на елементи от военната подготовка и дисциплина, академията цели изграждане на устойчиви поведенчески и лидерски модели у децата. Основните цели са свързани с: насърчаване на отговорността и самодисциплината; повишаване на патриотичното възпитание и уважението към авторитети; изграждане на лидерски умения и екипна култура; подготовка за бъдеща професионална реализация, вкл. в сферата на отбраната и сигурността. Постигнати са следните резултати: доказано повишено самочувствие, социални и лидерски умения у участниците; подобрена физическа и психическа устойчивост; явна мотивация за участие в обществени каузи и интерес към кариери в служба на обществото; повишена разпознаваемост и ангажираност на местната общност чрез съпътстващи събития и визуални материали. Практиката демонстрира значителен ефект върху личностното развитие на децата и утвърждава модела като устойчива форма на възпитание и интеграция.
· Добра практика „Разкажи ми приказка“, регистрирана в АКСУ под № (КДП) – 27 от 31.03.2025 г., предложена от  Фондация „За нашите деца“ и реализирана в ЦНСТДБУ „Детство“. Практиката е иновативен и ефективен метод за емоционална и социална подкрепа на деца в уязвимо положение. Тя се основава на използването на приказки и драматизации като терапевтични инструменти, които позволяват на децата да изразяват и обработват своите емоции и преживявания в безопасна и подкрепяща среда. Практиката показва значително намаляване на нивата на тревожност и стрес при децата, особено в по-младите възрастови групи. Адаптирана е към специфичните нужди на децата в Центъра, като се използват авторски приказки, които отразяват техните емоции и предизвикателства. Това позволява на децата да се идентифицират с героите и да се учат от техните преживявания. Успешното прилагане на практиката изисква обучение на екипа, което да осигури ефективно създаване и използване на приказки, както и умения за водене на драматизации. Необходимо е редовно провеждане на вътрешни оценки и наблюдения на практиката, за да се осигури нейната ефективност и да се идентифицират области за подобрение. Практиката съчетава творчески подход с терапевтична стойност, като допринася за индивидуалното развитие на всяко дете в контекста на социалната услуга.
· Добра практика „Организиране на еднодневни екскурзии на потребителите на резидентна грижа за лица в надтрудоспособна възраст“, регистрирана в АКСУ под № (КДП) – 30 от 01.04.2025 г. (Формулярът е подаден в срок - 31.03.2025 г.). Практиката е предложена от Сдружение с нестопанска цел „Верният настойник“. Инициативата е насочена към подобряване на психическото и физическото благополучие на потребителите чрез извеждането им от рутинната среда и осигуряване на възможности за нови преживявания и социални контакти. Финансирането е смесено – осигурено от Сдружението и с подкрепата на близките на потребителите. Основната цел на добрата практика е да се преодолее ефектът на социалната изолация и монотонността, характерна за институционалната среда, чрез организирани пътувания до културни, природни и исторически обекти. Постигнати са следните резултати: повишено настроение, намалена тревожност и депресивни състояния, засилено чувство за принадлежност; стимулирана двигателна активност, подобрено общо здравословно състояние; подобрена комуникация и взаимоотношения между потребителите, изграждане на нови приятелства; разширени познания за културно-историческото наследство, създаване на положителни емоции и нови спомени; повишено качество на живот, засилена устойчивост и адаптивност, както и лична удовлетвореност от преживяното. Тази практика утвърждава значението на активната социална и културна ангажираност за възрастните хора като важен елемент от цялостната грижа и подкрепа. Съществен момент в тази практика  е организирането на екскурзии с младежи, напускащи институции и взаимодействие им с възрастните хора е от особено значение за предоставянето на качествени социални услуги.

6. Оценена с 10 т. по скалата на утвърдените критерии за оценка за високо качество и ефективност на социалните услуги:
· Добра практика „Опознай света около себе си“, регистрирана в АКСУ под № (КДП) – 18/31.03.2025 г. и предложена от Дом за пълнолетни лица с физически увреждания „Милосърдие“ – гр. Русе. Практиката е насочена към разширяване на социалния и културен хоризонт на потребителите чрез организирани посещения на забележителности, исторически обекти и различни населени места в страната и чужбина. Основава на разбирането, че пътуването е не само форма на отдих, но и средство за обогатяване на личния опит, изграждане на толерантност и придобиване на нови знания чрез пряк досег с различни култури, обичаи и среди. Положителните емоции, предизвикани от преживяванията, оказват благоприятно въздействие върху емоционалното и дори физическото състояние на потребителите. Целите на практиката включват: създаване на условия за опознаване на нови места, култури и традиции; формиране на нагласи за толерантност, социална свързаност и отвореност към света; стимулиране на емоционално благополучие и намаляване на тревожността; подобряване на когнитивните функции и психическата активност чрез нови стимули; придаване на смисъл и разнообразие в ежедневието на потребителите. Отчетените резултати показват повишено емоционално състояние след всяко пътуване, видимо повишена ангажираност и удовлетворение от новите преживявания. Потребителите споделят вълнение от първи посещения на забележителни места, които оставят трайни спомени и създават положителен емоционален фон. Инициативата се утвърждава като ефективен и пълноценен подход за социално включване, личностно развитие и психо-емоционално укрепване на лицата, ползващи социалната услуга.

	7. Оценени с 9 т. по скалата на утвърдените критерии за оценка за високо качество и ефективност на социалните услуги:
· Добра практика „Терапевтично градинарство – от А до Я“, регистрирана в АКСУ под № (КДП) – 4 от 10.03.2025 г. и предложена от Дневен център за пълнолетни лица с увреждания – гр. Монтана. Практиката се реализира от 2022 г. и включва създаване на зеленчукова градина, в която потребителите участват активно във всички етапи – от засяване на семена и отглеждане на разсад до грижата за растенията, прибиране на реколтата и приготвяне на храна. За конкретната социална услуга практиката е устойчива, като се наблюдава нейното развитие и усъвършенстване в няколко години. Същата  е приложима само в социални услуги, които разполагат с дворно място, което може да се обособи за зеленчукова градина и потребители, чието здравословно състояние и специфичните потребности позволяват да се включат в подобни дейности. Практиката има ясно изразена трудотерапевтична насоченост и цели изграждане на връзка с природата, развитие на трудови умения, отговорност и ангажираност, както и повишаване на индивидуалните способности, включително моторни умения. Дейностите се адаптират спрямо интересите и възможностите на потребителите, като същевременно се насърчава постоянство, дисциплина и колективност. Сред отчетените резултати са повишено самочувствие и увереност в собствените възможности, подобрена способност за самостоятелно справяне с конкретни задачи, изграждане на отговорност и изпълнителност. Потребителите с гордост споделят наученото, демонстрирайки придобити знания пред външни посетители. Практиката оказва положително въздействие и върху техните близки, които отчитат по-висока степен на самостоятелност, увереност и приложимост на уменията в домашна среда.
· Добра практика „Кино утро“, регистрирана в АКСУ под № (КДП) – 5 от 19.03.2025 г. и предложена от Център за настаняване от семеен тип за пълнолетни лица с психични разстройства – гр. Стара Загора. Практиката е насочена към стимулиране на когнитивната активност и социалното включване на потребителите чрез използване на филмовото изкуство. Организират се прожекции на класически и съвременни български игрални филми, като заглавията се избират съвместно с потребителите. По време на прожекциите се акцентира върху обсъждането на сцени, предизвикали интерес, което създава възможности за изразяване на мнение, развитие на речниковия запас и формиране на умения за водене на диалог. Целите на практиката включват: изграждане на усещане за общност и принадлежност, поддържане на устойчиво внимание и концентрация, намаляване на тревожността и насърчаване на активното участие в групова среда. Като резултат от прилагането на практиката се отчита повишен интерес към българското кино, засилено участие в дискусии, разширяване на социалните контакти и подобрена социална адаптация на потребителите.

8. Следните 4 добри практики, оценени с 8 т. по скалата на утвърдените критерии за оценка за високо качество и ефективност на социалните услуги:
· Добра практика „Лятна академия за родители“, регистрирана в АКСУ под № (КДП) – 2 от 14.02.2025 г. и предложена от Дневен център за подкрепа на деца с увреждания и техните семейства – гр. Хасково. Целта на практиката е да се предоставят полезни знания и умения на родители на деца с увреждания, свързани с отглеждането, възпитанието, образованието и здравето на техните деца. Академията включва лекции, уъркшопи, дискусии и практически занятия, водени от специалистите на Центъра. Практиката отчита висока посещаемост и положителна обратна връзка от участниците, сред които: повишена информираност и родителска компетентност, подобрена комуникация и сътрудничество между родители и специалисти, създаване на устойчива мрежа за взаимна подкрепа, както и идентифициране на конкретни потребности и насоки за бъдещи дейности. В резултат от реализираните събития се наблюдават значителни подобрения в качеството на живот на децата с увреждания, както и повишена увереност, самостоятелност и удовлетвореност сред родителите, включително формиране на подкрепяща родителска общност. Практиката показва желанието на доставчика активно да работи с родителите на потребителите на услугите в Дневния център, като използва груповата форма на подкрепа, но не в рамките на услугите, включени в комплекса от услуги на Дневния център, а по време на летните месеци. Това за Дневния център е сравнително нова практика, която се прилага едва от една година. 
· Добра практика „Спорт за нас“, регистрирана в АКСУ под № (КДП) – 9 от 27.03.2025 г., предложена от Община Ловеч и реализирана в рамките на ЦНСТДБУ „Лале“ – гр. Ловеч. Инициативата стартира през лятната ваканция на 2024 г. и е насочена към стимулиране на двигателната активност и социалната ангажираност на децата, настанени в социалната услуга. В основата на практиката стои организирането на спортни тренировки с участието на професионален фитнес инструктор. В последствие инициативата се разширява с комбинирани занимания между настанените деца и доброволци – спортисти. Осъществена е и благотворителна спортна инициатива за набиране на средства, използвани за оборудване на спортно помещение в сградата на ЦНСТ. Целите на практиката включват осмисляне на свободното време чрез спорт, изграждане на дисциплина и организираност, популяризиране на здравословен начин на живот и подкрепа за социалната интеграция на децата чрез участие в събития с връстници. Особено внимание се обръща на нуждата от компенсиращи дейности за децата, израснали извън семейна среда и изложени на повишен риск от социална изолация и вредни навици. Сред отчетените резултати са: по-голямо желание за спорт и самоподдържане, намалено време пред екрани, изграждане на положително отношение към физическата култура, подобрена самооценка и атмосфера в ежедневната среда на децата. Практиката се разглежда като устойчива форма за подкрепа на личностното развитие и социалната активност на целевата група.
· Добра практика „Трапеза от нас за нас“, регистрирана в АКСУ под № (КДП) – 19 от 31.03.2025 г., предложена от Фондация „За нашите деца“ и реализирана в  ЦНСТДБУ „Детство“ – гр. София под формата на редовно готварско ателие с участието на всички деца, настанени в услугата. Целта на практиката е не само овладяване на основни кулинарни умения, но и създаване на възможности за цялостно развитие на децата – личностно, социално и поведенческо. Участниците са включени във всички етапи на процеса: от избора и закупуването на продукти, през приготвянето и сервирането, до почистването след хранене, като по този начин се стимулира практическото учене чрез преживяване и носене на отговорност. Сред основните цели на практиката са: развитие на самостоятелност, самоувереност и умения за планиране; подобряване на социалните умения – работа в екип, комуникация, решаване на конфликти; формиране на здравословни навици и култура на хранене; изграждане на практически умения, приложими в реалния живот. Сред отчетените резултати се открояват: засилена самостоятелност и увереност в ежедневието; подобрена комуникация и социално взаимодействие между децата; по-здравословни хранителни избори и осъзнаване на връзката между хранене и здраве; удовлетворение от постигането на конкретен резултат чрез екипна работа и личен принос.
· Добра практика „Творческа работилница за социализиране на родители и деца“, регистрирана в АКСУ под № (КДП) – 28 от 31.03.2025 г., предложена от Фондация „За нашите деца“ и реализирана в рамките на ДЦДМУ „Развитие“. Практиката е с насоченост към насърчаване на приобщаването, емоционалното развитие и социалната свързаност на деца на възраст 0–7 години и техните семейства. Провежда се ежемесечно от декември 2024 г. и включва игрови и творчески дейности, чрез които се изграждат социални и комуникационни умения, развива се емпатия и толерантност, както и се формират позитивни родителски практики. Основните й цели са свързани с: развитие на социалните умения и самостоятелността на децата чрез игрово учене; повишаване на родителския капацитет и емоционалната осъзнатост на възрастните; насърчаване на взаимодействието между деца с трудности в развитието и техни връстници; създаване на приобщаваща среда, базирана на подкрепа, сътрудничество и споделен опит; подпомагане на емоционалното развитие и справяне със стреса чрез участие в структурирани дейности. Отчетени са следните постигнати резултати: повишена родителска увереност и усвоени стратегии за позитивно възпитание; по-добра социална адаптация и емоционална стабилност при децата; активно участие на родители и близки в дейностите на центъра; изграждане на усещане за принадлежност и взаимопомощ сред участващите семейства.

